༢༢༢༽༄། ། རི་ཁྲོད་ལོ་མ་གྱོན་པའི་སྒྲུབ་ཐབས་དགེ་བཤེས་སྟོད་ལུང་པར་གནང་བ། ། »» མི་བཟད་འཁོར་བའི་ནད་ལས་སྒྲོལ་མཛད་ཅིང་། ། འཁོར་འདས་གཉིས་ཀྱི་བདེ་ཆེན་རྒྱ་མཚོ་ཡིས། ། འགྲོ་བ་བྱང་ཆུབ་མཆོག་ལ་འགོད་མཛད་པ། ། དཔལ་ལྡན་ཕག་མོ་གྲུ་པའི་ཞབས་ལ་འདུད། ། རང་གཞན་འཇིགས་པ་ཆེན་པོས་ཉེན་པ་ལས། ། སྒྲོལ་བྱེད་དཔལ་ལྡན་རྗེ་བཙུན་རི་ཁྲོད་མ། ། ལྷ་མོ་མཆོག་ལ་སྐྱབས་སུ་སོང་གྱུར་ན། ། འཇིགས་པ་ཀུན་ལས་སྐྱོབ་ཕྱིར་ཅུང་ཟད་བྲི། ། སྤྱིར་ཐེག་པ་ཆེན་པོ་གསང་སྔགས་རྡོ་རྗེའི་ཐེག་པས། རང་གཞན་གྱི་དོན་བྱ་བར་འདོད་པའི་རྣལ་འབྱོར་པས། སྔགས་དང་ཕ་རོལ་ཏུ་ཕྱིན་པའི་ཐེག་པས་རྒྱུད་སྦྱངས་པ། དབང་དང་དམ་ཚིག་ལ་གནས་པས། ཇི་ལྟར་དབང་ཐོབ་པའི་ལྷ་ལ། བསྙེན་པ་དང་། སྒྲུབ་པ་དང་། སྒྲུབ་པ་ཆེན་པོ་གཞུང་ནས་འབྱུང་བ་བཞིན་དུ་བྱས་ནས། ལས་ལ་སྦྱོར་བའི་ཚུལ་ལུགས་སྤྱི་དང་བྱེ་བྲག་གཉིས་སུ་ཤེས་པར་བྱ་སྟེ། དེ་ལ་སྤྱི་ནི། རང་གི་ལྷ་ཡི་དམ་ཕོ་རེང་ངམ་མོ་རེང་ཅིག་ལ་ཡང་སྐྱོན་དག་པ་དང་། ཡོན་ཏན་ཐམས་ཅད་རྫོགས་པའི་ཕྲིན་ལས་མངའ་སྟེ། བྱང་ཆུབ་ཀྱི་ཐུགས་ཀྱིས་སྐྱོན་དག་ཅིང་ཡོན་ཏན་རྫོགས་པའི་ཕྱིར་རོ། ། བྱེ་བྲག་ནི་སྐྱོན་མི་འདྲ་བ་དག་པ་དང་། ཡོན་ཏན་མི་འདྲ་བ་རྫོགས་པའི་ལྷ་མི་འདྲ་བ་ཐ་དད་པ་གསུངས་པས། ཆོམ་རྐུན་བཟློག་པ་འོད་ཟེར་ཅན། ། དགྲ་བོ་གསོད་པ་ནག་པོ་ཆེ། ། དུག་རྣམས་དུག་སེལ་མ་ཡིས་འཇོམས། ། མི་ངས་««མི་ནད་»»གཅོད་པ་ཤ་ཝ་རི། ། གསང་སྔགས་ལས་རྣམས་གང་ཡིན་པ། ། རྣམ་གསུམ་བསྙེན་པས་འགྲུབ་པར་འགྱུར། ། བསྙེན་པ་དབང་ལ་རག་ལས་ཏེ། ། དབང་ཡང་བྱང་ཆུབ་སེམས་དང་ནི། ། སྐྱབས་གསུམ་ཚུལ་ཁྲིམས་དག་པ་ལས། ། ངེས་པར་འབྱུང་བར་ཤེས་པར་བྱ། ། འཕོང་གི་སློབ་དཔོན་མཁས་པ་ཡིས། ། མདའ་ཡི་རིག་པ་ཇི་བཞིན་དུ། ། གསང་སྔགས་གནད་ཀྱི་རིག་བྱེད་རྣམས། ། རྣལ་འབྱོར་པ་ཡིས་མི་འགྲུབ་མེད། ། ། ། ««